Ai
25 di Jugn, la Rêt Europeane pe Avualiance Linguistiche (ELEN) e à
denunciât denant dal Consei dai dirits umans de ONU la
discriminazion linguistiche che si cjatin a patî intal stât spagnûl
i citadins che a fevelin par catalan, galizian, basc, asturian e
aragonês. La delegazion – formade di rapresentants des
organizazions Plataforma per la Llengua, Acció Cultural, Mesa pola
Normalización Lingüística e Iniciativa pol Asturianu – e à
presentât un rapuart là che a son dentri i atacs rivâts di
istituzions statâls cuintri di chestis cinc lenghis a nivel
scolastic, aministratîf, de justizie, dai mieçs di comunicazion e
v.i. Lis provis che si cjatin intal rapuart, al è stât dite intant
dal incuintri, a permetin di afermâ che intal stât spagnûl la
discriminazion cuintri des lenghis minorizadis al è alc di sistemic
e, par cierts aspiets, istituzionalizât. Il coordenament al domande
duncje al Consei dai dirits umans de ONU di riclamâ lis istituzions
spagnolis par che a metin fin a cheste situazion. La Rêt Europeane
pe Avualiance Linguistiche e à po anticipât che e domandarà ae
Union Europeane che e invii une procedure di infrazion cuintri dal
stât spagnûl par vê violât la Cjarte europeane dai dirits
fondamentâi e la diretive su la avualiance. Intant de audizion,
l’ambassadôr spagnûl nol à contestât nissun dai abûs segnalâts
intal rapuart, ma si è limitât a dî che in Spagne no si discrimine
nissun.
Font:
Ciemen,
25/06/15;
Sermos Galiza, 25/06/15;
La Veu, 26/06/15;
El Punt Avui, 26/06/15
kac_Latn fur_Latn fur_Latn fur_Latn fur_Latn fur_Latn ast_Latn ast_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn nld_Latn unk por_Latn cat_Latn cat_Latn